Y.B TUAN GANABATIRAU A/L VERAMAN: Tuan Speaker saya minta izin untuk menjawab soalan 32 bersamaan dengan soalan 72, soalan daripada Yang Berhormat Bukit Gasing. Menurut sumber dari Jabatan Tenaga Kerja JDK bertarikh 6 Jun 2020 penularan Pandemik COVID-19 yang melanda negara tidak memberi impak secara langsung kepada pekerja ladang warganegara di Negeri Selangor, khususnya memandangkan Kerajaan Negeri membenarkan Sektor Perladangan beroperasi seperti biasa sepanjang tempoh Perintah Kawalan Pergerakan sejak 18 Mac 2020. Namun begitu saya berpandangan bahawa butiran tidak secara menyeluruh memandangkan tiada data terkumpul dan bancian dilaksanakan berkenaan perkara ini. Untuk maklumat Yang Berhormat Bukit Gasing dan Kampung Tunku, jumlah pekerja ladang di Negeri Selangor tidak di rekod secara khusus di mana pekerja ladang dibahagikan kepada 3 kategori. Pertama terdapat pemilik ladang yang mengajikan pekerja ladang secara tetap dan pekerja tersebut dikenal pasti sebagai pekerja ladang, kedua terdapat pemilik ladang membenarkan pihak swasta bekerja di ladang di mana mereka tersebut bekerja secara kontrak dan tidak dianggap sebagai pekerja ladang dan ketiga terdapat pekerja ladang yang bekerja sebagai kontraktor persendirian untuk membuat kerja-kerja di sektor perladangan. Justeru impak COVID-19 terhadap pekerja ladang warganegara di Negeri Selangor tidak dapat dikenal pasti secara tepat dan menyeluruh. Dalam pada itu berdasarkan rekod, bilangan pekerja ladang yang berdaftar di Jabatan Tenaga Kerja yang bertarikh 6 Jun 2020 adalah mengikut cawangan dan bilangan pekerja ladang pada tahun 2009 sehingga 2019 saya tidak ada jadual di sini tapi
saya akan bekalkan kepada Yang Berhormat Kampung Tuanku nanti. Kerajaan Negeri, Kerajaan Negeri sentiasa peka terhadap keadaan sosio ekonomi keluarga yang kurang berkemampuan khususnya dalam kalangan pekerja ladang dan bekas pekerja ladang. Sebagaimana kita sedia maklum, Kerajaan Negeri pada ketika dahulu telah merangka program-program untuk membantu golongan yang kurang berkemampuan berdasarkan kaum di mana program-program melibatkan kampung tradisi adalah khusus untuk membantu masyarakat melayu. Program-program melibatkan kampung baharu pula dikhususkan untuk membantu masyarakat cina. Manakala program-program yang dirangka di bawah Jawatankuasa Pekerja Ladang, adalah dikhususkan untuk membantu masyarakat India. Kerajaan Negeri menyedari masalah sosio ekonomi dalam kalangan pekerja ladang dan masyarakat India bukan suatu perkara yang baharu di mana rata-rata mereka adalah terdiri dari kumpulan B40. Kerajaan Negeri sentiasa berusaha memelihara kebajikan golongan ini dengan mewujudkan dua (2) Portfolio di bawah Jawatankuasa Tetap Kerajaan Prihatin yang khusus untuk membantu pekerja ladang. Pertama Portfolio Pembangunan Pekerja Ladang dan kedua Portfolio Program Pendidikan Anak-anak Pekerja Ladang. Di bawah Portfolio Pembangunan Pekerja telah merencanakan beberapa program bercirikan Ladang, Kerajaan Negeri kebudayaan, kemahiran serta motivasi. Selain itu, Kerajaan Negeri melalui Estate Land Board (ELB) juga membantu dan meneliti setiap permohonan ladang-ladang bagi tujuan pembangunan dan pertukaran pemilikan ladang yang berkeluasan melebihi 100 ekar dengan mengambil kira pelbagai aspek. Penelitian ini adalah bagi memastikan bahawa pertimbangan dan kelulusan akan mengambil kira fasiliti yang terdapat di dalam ladang berkenaan seperti sekolah, rumah ibadat, tapak perkuburan dan sebagainya adalah terjamin. Ia adalah bagi membantu mereka untuk mendapat pembelaan yang sewajarnya demi memastikan mereka terus berdaya saing dan maju seiring dengan pembangunan negeri yang semakin pesat membangun.
Pembangunan ekonomi dalam kalangan pekerja ladang atau bekas pekerja ladang merupakan teras kepada kehidupan yang lebih selesa dan terjamin pada masa hadapan. Justeru itu, program-program yang telah dilaksanakan melibatkan pekerja ladang dan juga bekas pekerja ladang di Negeri Selangor memberi tumpuan untuk meningkatkan pendapatan sampingan mereka menerusi penganjuran kursus kemahiran jangka pendek seperti pembuatan kek dan coklat, kelas jahitan, kelas solekan, pembaikan peralatan, pembuatan kraf tangan serta ceramah dan taklimat yang membantu meningkatkan keyakinan dan semangat dalam kalangan pekerja ladang untuk terus maju dan berdaya saing. Program-program kemahiran seperti ini dilihat sedikit sebanyak dapat membantu para pekerja ladang memantapkan asas-asas ilmu kemahiran ilmu yang boleh menjana pendapatan sampingan. Kerajaan Negeri juga turut memberi tumpuan utama kepada program pendidikan anak-anak pekerja ladang.
Di bawah Portfolio Program Pendidikan Anak-anak Pekerja Ladang, Kerajaan Negeri telah merancang dan menyusun lebih banyak program berdasarkan peruntukan yang diluluskan dan memastikan ianya dapat dibelanjakan secara berhemah dan teratur. Antara program-program yang terdapat di bawah Portfolio Program Pendidikan Anak - anak Pekerja Ladang adalah seperti berikut. Sumbangan Bantuan Subsidi Tambang Bas Sekolah, Bantuan Yuran Pengajian (IPTA/IPTS) di Malaysia, Program Penyampaian Anugerah Kecemerlangan Ujian Peperiksaan Sekolah Rendah (UPSR), Program– program Motivasi Anak Pekerja Ladang (Program Ad-Hoc) dan Program Pembangunan Sains, Sukan, Inovatif dan Kebudayaan. Salah satu perancangan jangka panjang Kerajaan Negeri terhadap anak-anak pekerja ladang atau bekas pekerja ladang adalah untuk mewujudkan persekitaran pembelajaran yang lebih selesa dan kondusif. Dengan adanya persekitaran pembelajaran yang lengkap, secara tidak langsung dapat menarik minat anak-anak pekerja ladang atau bekas pekerja ladang untuk menimba ilmu pengetahuan. Komitmen Kerajaan Negeri berhubung perkara ini dapat dilihat melalui pembinaan Asrama Sekolah Jenis Kebangsaan Tamil Ladang Midlands, Shah Alam dan yang terkini Sekolah Jenis Kebangsaan (Tamil) Ladang Coalfields, Kuala Selangor. Melalui pembinaan projek tersebut, ia dapat membantu anak- anak pekerja ladang atau bekas pekerja ladang untuk mendapat pendidikan yang lebih sempurna dengan kemudahan-kemudahan dan teknologi terkini melalui persekitaran pembelajaran yang lebih selamat, selesa dan kondusif. Secara tidak langsung, dengan adanya kemudahan- kemudahan pembelajaran dan akses kepada maklumat pendidikan terkini, ia dapat mendorong dan memupuk minat anak-anak pekerja ladang atau bekas pekerja ladang untuk meneruskan pengajian ke peringkat lebih tinggi di Institut Pengajian Tinggi Awam dan Swasta untuk mencapai cita-cita. Secara tidak langsung, anak-anak pekerja ladang atau bekas pekerja ladang ini dapat memperluaskan bidang pekerjaan dan membantu meningkatkan taraf sosio ekonomi keluarga dengan menggunakan ilmu pengetahuan dan pendidikan yang telah mereka peroleh dan pelajari. Secara keseluruhannya, melalui penganjuran program-program sebegini, masyarakat India khususnya anak-anak pekerja ladang atau bekas pekerja ladang dapat di berdayakan sekali gus mengurangkan masalah keciciran golongan ini. Dalam pada itu saya ucapkan terima kasih kepada Yang Berhormat Bukit Gasing yang menanyakan program terbaru ataupun skim baru untuk dalam impak COVID-19 ini. Kita sebenarnya ada program, Kerajaan Negeri telah mengambil tindakan pantas dengan menghulurkan bantuan kepada pekerja ladang dan bekas pekerja ladang semasa tempoh PKP semasa penularan pandemik COVID-19 melalui program, satu program khas untuk membantu seramai 5,000 pekerja ladang dan bekas pekerja ladang di mana mereka rata-rata adalah golongan B40 yang dikenal pasti melalui Ketua Komuniti India dan Ahli Majlis berketurunan India. Sekian, terima kasih.
Y.B TUAN LAU WENG SAN